GiliGold/VAD_KnessetCorpus huggingface dataset:
אברהם פורז: אבל בתום התקופה עם ישראל, שאתה דיברת עליו, מדינת ישראל תישאר עם פארק.
אברהם פורז: ואילו פה בתום התקופה מדינת ישראל תישאר עם חור בכיס.
רפי פלד: לא גיבשתי תוכנית מקורית.
רפי פלד: אני יודע שגם בתוכנית - - -
אברהם פורז: האם אתה יכול לומר לנו האם בדקתם את העלות האלטרנטיבית?
אברהם פורז: האם יש כבר הערכת מחיר של העלות האלטרנטיבית?
רפי פלד: לא בדקנו.
רפי פלד: אבל אני אומר לך שיש למשל דברים שהם יותר זולים.
רפי פלד: שוטר אבטחה באמצע השבוע עולה חצי משוטר במהלך השבת.
אברהם פורז: אני מבין.
אברהם פורז: אבל השאלה היא לגבי הסך הכל.
רפי פלד: הפלטפורמה שנושאת את זה ממילא כל השבוע משוריינת לשם.
רפי פלד: אז יכול להיות שהנהג במקום לעבוד שני לילות יעבוד 3 לילות.
רפי פלד: אבל לזה אני קורא עלות זניחה.
רפי פלד: כיוון שלא הגענו לתוכנית סופית - - -
אברהם פורז: מה פירוש מה שאמרת, שהנהג משוריין במילא לשם?
אברהם פורז: זאת אומרת, פרט להובלה הזאת אותה חברה שמובילה מרמת-השרון לאשקלון, נניח שנגמרה השבת והגיעה חמישית מהציוד, האם הנהג הזה כל השבוע אמור להישאר באתר אשקלון?
רפי פלד: לא.
רפי פלד: יש פה 3 מרכיבים: נהג, טריילר ופלטפורמה.
רפי פלד: הפלטפורמה היא מיוחדת ומתאימה רק לזה.
רפי פלד: זאת אומרת, היא לא יכולה לפרק את זה בצאת השבת וכל השבוע לעשות עבודה אחרת.
רפי פלד: את הסוס אפשר להתיר והוא יעשה עבודות אחרות, וגם הנהג.
רפי פלד: אבל גם אם הוא עובד בלילה באמצע השבוע אפשר להתיר אותו ובמשך היום הוא יעשה עבודות אחרות.
רפי פלד: זאת אומרת, אין פה "סיפור" גדול.
רפי פלד: לכן אני אומר, אני לא מדייק על הגרוש, אבל אין פה "סיפור" גדול.
אברהם פורז: כולנו יודעים שבשבת העובדים מקבלים סכומים יותר גדולים.
אברהם פורז: האם בשעתו, לפני שהתחלתם - הרי זה לא פעם ראשונה שאתם מובילים בשבת - בדקתם את החלופות?
אברהם פורז: אני מניח שהגעתם לחלופת השבת כחלופה הכי נוחה.
אברהם פורז: אולי לא.
אברהם פורז: אני לא יודע.
אברהם פורז: האם אתה יכול לומר לנו איך הגעתם להחלטה על הובלה בשבת עוד קודם?
אברהם פורז: למה נעצרתם בשבת?
רפי פלד: בגדול, אנחנו עושים עבודות בשבת כשהנזק שנגרם מעשייתן בימי חול הוא נזק ניכר.
רפי פלד: פה בהחלט יש השפעה על התחבורה במרכז הארץ.
רפי פלד: אני לא הייתי מעורב בעניין המטען הזה.
רפי פלד: אני בכלל לא מעורב במטענים.
רפי פלד: אם זה לא היה עולה לתקשורת זה היה עובר בלי שאני יודע בכלל שזה עבר.
אברהם פורז: הפנייה של השר, אל מי היא נעשתה בחברה?
רפי פלד: היא נעשתה לחברה.
רפי פלד: אני לא הייתי פה.
רפי פלד: אם הייתי פה, זה היה מגיע אלי.
רפי פלד: היא נעשתה למשנה שלי, שמילא את מקומי בהיעדרי.
אברהם פורז: זה כאילו אליך.
רפי פלד: פונים אלי כל השנה, באופן שוטף, שרים, חברי כנסת, אישי ציבור, ראשי ערים, בפניות כאלה.
רפי פלד: זה לגמרי לגיטימי.
רפי פלד: אני יכול לספר לך הרבה סיפורים.
רפי פלד: אפשר לשבת כל הבוקר ולספר.
רפי פלד: למשל באיזור התעשייה בפתח-תקווה כדי לעשות עבודה צריך להפסיק את זרם החשמל.
רפי פלד: אם אני אפסיק אותו באמצע השבוע זה יפגע בהרבה בתי מלאכה.
רפי פלד: בתי המלאכה רוצים שאני אעשה את זה בשבת.
רפי פלד: לפיכך פנו אלי התאחדות התעשיינים, ראש העיריה והמשטרה ואני מנסה למצוא את ההסדר הנכון והכי טוב.
רפי פלד: כך אנחנו גם עובדים פה.
רפי פלד: מבחינתי זה לא נושא עקרוני אלא זה נושא פרקטי.
רפי פלד: שני נושאים נוספים בעקרונות היסודות שלנו: 4) כיבוד חוזים.
רפי פלד: יש חוזה עם תע"ש, יש חוזה עם החברה האמריקאית, יש חוזה הובלה עם המוביל.
אברהם פורז: חוזה ההובלה עם המוביל הוא שלכם או של תע"ש?
רפי פלד: הוא של תע"ש.
רפי פלד: אבל אני לא יכול לבוא לתע"ש ולהגיד להם שיש לי פיתרון אחר עם מישהו אחר.
אברהם פורז: אנחנו נגיע לתע"ש.
אברהם פורז: גם הם ידברו.
רפי פלד: 5) אנחנו בהחלט כפופים למשטרת ישראל.
רפי פלד: היא אומרת אחרונה את דברה באשר למידת ההפרעה לתנועה.
אברהם פורז: מר פלד, אנחנו הזמנו היום את השר סויסה, שר התשתיות הלאומיות, לוועדה.
אברהם פורז: נמסרה פה הודעה שאתה מייצג גם אותו.
אברהם פורז: האם זה ידוע לך?
רפי פלד: אני בדרך כלל עובד אצלו ...
אברהם פורז: האם באמת ידוע לכם שאתם אמורים לדבר גם בשמו?
אברהם פורז: האם נתבקשתם?
רפי פלד: אני רוצה להבהיר, אנחנו חברה עיסקית.
רפי פלד: השר לא מכתיב לנו את ההחלטות העיסקיות שלנו.
רפי פלד: פה אני מייצג את מערך השיקולים העסקיים שלנו, בפרוייקטים בכלל ובפרוייקט הספציפי הזה בפרט.
רפי פלד: כמובן שקיימת הבקשה שלו להשתדל לא לעשות את זה בשבת.
אברהם פורז: איפה אתם עומדים בבדיקה של הדבר האלטרנטיבי?
אברהם פורז: בינתיים אני מבין שאתם נעתרתם לבקשתו ולכן בשבועיים האחרונים לא הובלתם כלום.
אברהם פורז: איפה אתם עומדים בבדיקה של האלטרנטיבות?
רפי פלד: יש לנו אלטרנטיבה של העברה ביום חול, במשך 3 ערבים, עם שתי חניות ביניים, חניות קיימות, ללא בעיה וללא עלויות נוספות.
רפי פלד: שעות ההעברה עליהן מדובר הן בין 12 בלילה ל4.30- בבוקר, זאת אומרת בשעות שאין תנועה.
רפי פלד: לעניות דעתי - פעם גם קצת הבנתי בענייני משטרה - אפשר לעשות את זה בימי חול.
רפי פלד: אבל כיוון שאני לא ממונה על המשטרה הם יגידו את דבריהם היום.
אברהם פורז: האם לגבי האלטרנטיבות האלה נבדקו עלויות נוספות?
אברהם פורז: הרי בכל זאת זה לא העברה ברצף.
אברהם פורז: האם מישהו עשה תימחור, כמה זה יעלה יותר?
רפי פלד: לא עשינו תימחור כיוון שהגענו לשלב שזה העניין הגיע הנה, וזה מגיע לבג"ץ.
רפי פלד: לא חשבתי שנכון ללכת לחברת ההובלה ולתע"ש ולסגור איתם.
אברהם פורז: זה הדבר הכי אלמנטרי.
נעמי חזן: זה אחד מהקריטריונים שאתה הצבת.
נעמי חזן: הצבת 5 קריטריונים כאשר הקריטריון השלישי היה קריטריון של עלות.
רפי פלד: מבחינה בסיסית יש היתכנות - - -
אברהם פורז: כל דבר ניתן לבצע.
אברהם פורז: אבל השאלה היא באמת אם העלויות של הדבר הזה הן יקרות באופן דרמטי יותר מעלויות אלטרנטיביות.
אברהם פורז: האם לגבי זה עוד אין לכם הערכה?
רפי פלד: ההערכה שלי היא שהפרוייקט החליפי הוא בסביבת התקציב המקורי.
רפי פלד: ברגע שאני אכנס למשא ומתן על האלטרנטיבה הזאת - אני אומר, לדעתי במידה גבוהה של דיוק, שהתקציב המקורי פחות או יותר ישאר.
אברהם פורז: ניצב גנות, משטרת ישראל, איפה אתם עומדים בעניין הזה?
יעקב גנות: בדקנו שתי חלופות בתחילת ההחלטה לגבי ההובלה.
יעקב גנות: לקחנו הרבה קריטריונים, שאני אזכיר אותם, שהכתיבו לנו את דרך הפעולה (דפ"ע) הנבחרת.
יעקב גנות: בדקנו ציר יותר ארוך ופחות עמוס.
יעקב גנות: בדיקה זו נעשתה על-ידי חברה, שנשכרה על-ידי חברת ההובלה, ובמשך חצי שנה הם עשו עבודה.
יעקב גנות: הם פסלו ציר אלטרנטיבי, שהיה אולי יותר מתאים, פחות עמוס, אבל קצת יותר ארוך.
יעקב גנות: יש לנו פה מכתב שבו נאמר שהם פוסלים את הציר הנ"ל.
אברהם פורז: מה הציר שאנחנו מדברים בו כרגע, כבישים ראשיים?
יעקב גנות: כביש ראשי מרמת השרון, דרך כביש גהה, צומת אשדוד ועד אשקלון.
אברהם פורז: אני מבין שהדבר הזה חוסם את התנועה בצד אחד באופן מלא.
יעקב גנות: המיתקן שוקל כ350- טון, כולל המשאיות.
יעקב גנות: רוחבו 9.5 מטר, אורכו 60 מטר.
יעקב גנות: הוא חוסם 3 נתיבים במקביל.
יעקב גנות: בזמן שהמיטען הזה נע קדימה אי אפשר לעקוף אותו.
אחמד טיבי: כמו בשטחים.
אחמד טיבי: לא עוקפים.
יעקב גנות: כל דבר שעומד בשני צידי הכביש, שהוא פחות מ9- מטר, מפרקים - רמזורים, שילוט.
אברהם פורז: האם יש בתוואי הזה דברים שצריך לפרק?
יעקב גנות: המון.
יעקב גנות: מפרקים רמזורים, שלטים, מעקי בטיחות, עמודי תאורה.
יעקב גנות: עשרות פריטים אנחנו מפרקים.
יעקב גנות: צוות שלם נע במקביל להעברת המיטען, כאשר השוטרים מובילים, סוגרים, מַפנים, ובמקביל עובדים חברת החשמל, בזק, מע"צ, צוותי עבודה שמובילים את המיטען.
אחמד טיבי: מי פסל את הציר האלטרנטיבי?
יעקב גנות: חברה הנדסית שבדקה את הציר האלטרנטיבי.
יעקב גנות: הם אמרו שהגשרים לא יוכלו לעמוד בעומס של 300 טון.
יעקב גנות: יכול להיות שיש הצעה אחרת, של ציר שאני לא מכיר, זה יכול להיות.
יעקב גנות: כל בדיקה נוספת - - -
אברהם פורז: מישהו הציע להעביר את זה ביָם.
יחיאל גוטמן: אבל להעביר את זה עד היָם, זה בערך אותו בלגן.
יעקב גנות: חברה מסויימת באה אלינו והציעה.
יעקב גנות: אני מדבר על הציר שכבר נבדק.
יעקב גנות: יכול להיות שיש ציר נוסף.
רפי פלד: אין ויכוח על זה.
רפי פלד: בואו נלך הלאה.
יעקב גנות: משמעות הבדיקה - חצי שנה בדיקה, אלא אם יעשו את זה בצורה מזורזת.
יעקב גנות: מע"צ נתנו לנו תשובה שחוץ מהציר שאנחנו מדברים עליו הם לא רואים ציר אלטרנטיבי אחר.
יעקב גנות: גם הם בדקו רק ציר אחד.
יעקב גנות: יכול להיות שיש איזשהו ציר אחר, אולי דרך חיפה, כביש עוקף.
יעקב גנות: עד כה לא מצאו.
יעקב גנות: עכשיו לגבי עצם הציר שאנחנו מדברים עליו.
יעקב גנות: בציר הזה יש לנו ניסיון של העברת מיטען אחד.
נעמי חזן: מתי?
יעקב גנות: לפני 3 שבועות ב16.7-.
יעקב גנות: זה נעשה ביום שישי בערב.
יעקב גנות: היציאה היתה ב8- בערב, ההגעה היתה ב8- בבוקר, 12 שעות נסיעה רצופה.
אחמד טיבי: זה היה בזמן הממשלה הנוכחית?
יעקב גנות: המטען הועבר על-ידי החברה.
יעקב גנות: היציאה היתה בשעה 8 בערב מרמת השרון, ההגעה: בשעה 7:45 בבוקר, 12 שעות הובלה.
יעקב גנות: ההצעה של חברת החשמל לגבי שני משכים נופלת מאלטרנטיבה זו, מאחר שהיא נמשכת שני לילות.
רפי פלד: 3 לילות.
יעקב גנות: 3 לילות זה לא מתאים.
אברהם פורז: אתה אומר כך: זה מצריך 12 שעות הובלה.
יעקב גנות: לנו אסור להסתכן.
יעקב גנות: אם הולכים לחלק את זה לשתי חניות ו3- קטעים אז אין מספיק חניות.
יעקב גנות: אנחנו בדקנו את האפשרות להעביר באמצע השבוע את המיטען באותו ציר.
יעקב גנות: המשמעות המיידית של העברה באמצע השבוע היא חלוקת 3 הקטעים לשני לילות וחנייה.
יעקב גנות: על כל הציר הזה מצאנו שני מקומות העשויים לשמש לחנייה ל"מפלצת" הזאת, כדי שנוכל להוריד אותה מהכביש.
יעקב גנות: שניהם כבר לא מתאימים.
יעקב גנות: מדובר על שני מקומות: בצומת גנות ובצומת אשדוד.
יעקב גנות: מבחינת לוח הזמנים מהיציאה, אנחנו אחרי 4 שעות חייבים לעמוד בצד.
יעקב גנות: במקום שבו אנחנו אמורים לעמוד בצד אין מקום חנייה, אלא אם יכשירו שטח מיוחד.
אברהם פורז: מהמפעל ברמת השרון עד צומת גנות, מה הוא זמן ההובלה?
יעקב גנות: מעל 4 שעות.
יעקב גנות: המיטען לא מגיע ליעד.
יעקב גנות: זה מחייב מייד הכנת מישטח המתנה במקום אחר.
אברהם פורז: או חסימת הנתיב לעוד שעה.
יעקב גנות: יש דבר נוסף.
יעקב גנות: ביקשנו מחברת ההובלה מכתב - לנו יש אחריות כלפי הציבור - התחייבות, אל"ף שהמיטען הזה לא ייתקע; בי"ת, שאם נגיע למצב של תקלה -
יחיאל גוטמן: את זה צריך לבקש מאלוהים.
יחיאל גוטמן: לא מחברת ההובלה.
אברהם פורז: אין שום בעיה, השר סויסה ממונה על התחום הזה ...
יעקב גנות: מאחר שאין לאף אחד יכולת להתחייב שההעברה הזאת לא תיתקע, אז אנחנו נמצאים כרגע במצב שאנחנו אומרים תיאורטית שאם בתום 4 שעות, או 3.5 שעות, זה ייתקע, אנחנו נחסום את כל המדינה.
יעקב גנות: מה ההבדל?
יעקב גנות: אם אנחנו יוצאים ביום שישי בערב, יש לנו למחרת את כל השבת.
יעקב גנות: זאת אומרת, יש טווח ביטחון.
יעקב גנות: זה דבר שהוא הכרחי מבחינתנו, על-פי הראיה שלנו.
יעקב גנות: ואגיד עוד דבר שלא כולם יודעים כאן.
יעקב גנות: המיתקן הזה, אותה פלטפורמה שנבנתה במיוחד להעביר את המיטען הזה, הוכנסה לתיקונים בגמר ההובלה הקודמת.
יעקב גנות: זאת אומרת, תיאורטית יכולנו להיתקע 2 קילומטרים לפני הייעד.
יעקב גנות: במקרה כזה אם המיטען נתקע אז מרכז מדינת ישראל נסגר.
יעקב גנות: ואילו על-פי ההצעה הזאת אנחנו למעשה תלויים בחסדי שמיים כדי להגיע טוב בתום 4 שעות.
יעקב גנות: בכל מקרה, אנחנו חייבים בהכנת מישטחים.
יעקב גנות: אנחנו נמצאים כרגע בחופשת הקייץ.
יעקב גנות: בחודש הבא אנחנו נכנסים לעונת החגים.
יעקב גנות: אנחנו נמצאים במצב שכל תכנון הטיסות עלול להשתבש.
יעקב גנות: אלו דברים שאנחנו חייבים לקחת בחשבון.
אברהם פורז: האם זה עלול לסתום את הנתיבים לנתב"ג?
יעקב גנות: לא את הנתיבים.
יעקב גנות: את ההגעה לנתב"ג.
יעקב גנות: הכל יכול לקרות.
נעמי חזן: יש הטוענים שזה יקדם את תיירות הפנים ...
יעקב גנות: באמצע השבוע בשעה 4:30 לפנות בוקר כבר יש תנועה ערה.
יעקב גנות: דרך אגב, חברת ההובלה צריכה שבוע ימים הכנות לקראת ההובלה.
יעקב גנות: לא כל שבוע מעבירים מיטען.
יעקב גנות: למעשה כמעט כל שבועיים מעבירים מיטען.
יעקב גנות: אנחנו בדקנו אפשרות נוספת, אולי לקחת שני מיטענים במקביל, שייסעו אחד אחרי השני.
יעקב גנות: בדקנו את עצמנו מכל הבחינות, מכל ההיבטים, כאשר השיקול העיקרי שעמד לנגד עינינו - ולשוטרים באמת לא משנה אם זה באמצע שבוע או בסוף שבוע, להיפך, באמצע השבוע יש יותר שוטרים - למצוא את מה שייגרום לנזק הקטן ביותר.
יעקב גנות: נגרם נזק, כולם תקועים בפקקים גם ביום שישי, אבל הנזק, כמות האנשים שנתקעים בפקקים והסיכון שאנחנו לוקחים בערב שבת הוא הקטן ביותר.
יעקב גנות: בגלל זה בחרנו בהובלה מועדפת ביום שישי, בנסיעה אחת של 12 שעות וסיום ההעברה.
אברהם פורז: אני רוצה לשאול אותך שאלה.
אברהם פורז: בהנחה שנניח, נעזוב רגע את עניין השבת, נניח שקורית תקלה והמיטען נתקע בכביש.
אברהם פורז: מה תהיה התוצאה התחבורתית של זה?
יעקב גנות: תלוי איפה.
יעקב גנות: המיטען הזה עלול להיתקע במרחק 10 קילומטרים מהיציאה מהמפעל, במרחק 2 קילומטרים מהמפעל או בדיוק בכניסה לאשקלון.
אברהם פורז: ברור שאם הוא נתקע כבר בכניסה, ליד שער המפעל, זה פחות גרוע.
אברהם פורז: אבל אם הוא ייתקע נניח על כביש גהה או על הכביש לאשדוד, מה תהיה התוצאה?
יעקב גנות: אתן לך דוגמא אחת.
יעקב גנות: לפני שנתיים משאית התהפכה בצומת מורשה.
יעקב גנות: הייתי שם מהבוקר ועד הלילה.
יעקב גנות: בעקבות זה כל המדינה היתה פקוקה.
יעקב גנות: אז תתאר לעצמך מיטען כזה שייתקע באמצע השבוע.
אברהם פורז: זאת אומרת, כל מרכז הארץ יפקק?
יעקב גנות: אמת, אין על זה ויכוח.
יעקב גנות: זה נושא מאוד ברור.
אברהם פורז: נניח שבשעה 5 לפנות בוקר נודע לכם שזה נתקע.
אברהם פורז: אז יהיו לך אולי עוד כמה שערות לבנות.
אברהם פורז: אבל בכל זאת אנחנו מדברים על העברה בחודש אוגוסט, שאז אולי יש פחות פעילות, חלק מהאנשים נמצאים מחוץ לארץ.
אברהם פורז: האם יש אפשרות אז להיערכות אלטרנטיבית כדי לסגור את המקום ולמזער את הנזק?
יעקב גנות: כל דבר אפשרי.
יעקב גנות: השאלה היא באיזה מחיר.
רפי פלד: אין capacity כבישים בלי כביש החוף.
אברהם פורז: כלומר אתה אומר שאם זה קורה בעצם המדינה נתקעת.
אברהם פורז: אין אלטרנטיבה.
יעקב גנות: אין ויכוח, אין אלטרנטיבה.
יעקב גנות: זה ברור.
יעקב גנות: נתתי לכם דוגמא של משאית שנתקעה וסתמה נתיב אחד ואיזה השפעה היתה לזה על התנועה.
אברהם פורז: שאלתי מכיוון שמשאית נתקעת כשהיא רוצה, לא כשאתה רוצה.
יעקב גנות: אני מקווה שגם המיטען לא ייתקע.
אברהם פורז: והמשאית נתקעת באופן בלתי צפוי, כי היא יכולה להיתקע גם ב8- בבוקר או ב9- בבוקר.
יעקב גנות: יש הבדל בין משאית לבין המיתקן הזה, שתופס 3 נתיבים.
יעקב גנות: במקרה של היתקעות משאית אנחנו יכולים איכשהו להביא מנוף, תוך חצי שעה או תוך שעה, ונשאר עוד נתיב פנוי, או עוד 2 נתיבים.
יעקב גנות: פה המיתקן תופס את כל שלושת הנתיבים, אין שום אפשרות לעקוף.
יעקב גנות: אין מנוף שיוכל להרים אותו.
אברהם פורז: בקיצור, זו קטסטרופה תחבורתית.
יעקב גנות: בפירוש כן.
נעמי חזן: יש לי כמה שאלות הבהרה.
נעמי חזן: אני מבינה שאתם עובדים על הנושא הזה כבר די הרבה זמן, כי העברתם כבר מיטען אחד.
נעמי חזן: אולי תהיה מוכן לספר לנו כמה זמן אתם עובדים על התכנון של ההעברה בשבת.
נעמי חזן: מתי התחלת לעסוק בנושא הזה?
יעקב גנות: לפני מספר חודשים.
חיזקי אלוני: באוקטובר 1998 פנתה אלינו חברת פרידנזון, שהיא חברת ההובלה, וביקשה להעביר מיטען חורג.
חיזקי אלוני: אני רוצה להדגיש, זה חורג חריג.
חיזקי אלוני: זה המיטען הכי כבד שהעברנו במדינת ישראל.
רפי פלד: אל תיסחף.
רפי פלד: הועברו מיטענים הרבה יותר גדולים.
רפי פלד: עזוב.
רפי פלד: זה מיטען גדול.
אברהם פורז: זה משהו שנוסע בכל הנתיבים מצד לצד.
אברהם פורז: מה יש יותר מזה?
רפי פלד: העברנו מיטענים הרבה יותר גדולים.
חיזקי אלוני: הנתיב שהוצע על-ידם באוקטובר 1998 הוא הנתיב המזרחי, האלטרנטיבה שקודם דיברו עליה.
חיזקי אלוני: הם פנו למע"צ, כי מע"צ צריכה לתת אישור שניתן לנוע על הצירים האלה.
חיזקי אלוני: מע"צ פסלה את הנתיב הזה והציעה את הנתיב שעכשיו עוברים בו, בכביש 4.
חיזקי אלוני: נעשה תכנון מדוקדק של הנתיב.
חיזקי אלוני: נתנו לחברת הנדסה לבדוק את הגשרים.
חיזקי אלוני: הבדיקה לקחה חצי שנה עד שנתנו את האישור.
חיזקי אלוני: ביוני 1999 פנו אלינו.
חיזקי אלוני: עשינו את הסיור המתאים וקבענו את הלו"ז, את כל התנאים.
יעקב גנות: חצי שנה בדיקת ציר.
חיזקי אלוני: ואז העברנו את זה פעם אחת.
חיזקי אלוני: עדיין היו פקקים רציניים בערב ההעברה.
חיזקי אלוני: עשינו הפקת לקחים בעניין הזה ואמרנו שעלינו לעשות הרבה יותר דיברור.
נעמי חזן: אני מבינה שהיתה בדיקה שנמשכה חצי שנה, בדיקה יסודית.
נעמי חזן: מי ידע על כל הסיפור הזה?
נעמי חזן: איזה שרים בממשלה הקודמת ידעו על כך?
נעמי חזן: אולי אנשים במשרד ראש הממשלה?
נעמי חזן: אולי שר התשתיות הלאומיות?
יעקב גנות: לא צריך מישהו לדעת.
יעקב גנות: אני ידעתי.
יעקב גנות: חוץ ממני אף אחד.
נעמי חזן: מר רפי פלד, האם אתה ידעת?
רפי פלד: ידעתי שמעבירים את המיתקן ממפעל תע"ש לאשקלון.
רפי פלד: ידעתי מה צריך להעביר.
נעמי חזן: מה העלות של הבדיקה שעשיתם?
אברהם פורז: הוא לא יודע.
אברהם פורז: תיכף נשמע מהם.
אבי פלדר: אני מנהל מפעל סלבין בתעשיה הצבאית.
אבי פלדר: זה המפעל שייצר את המיתקן (סלבין היה המנכ"ל הראשון של התעשייה הצבאית).
אחמד טיבי: לפני המיטען שהועבר ב16.7- האם במשך 3 השנים האחרונות היו מיטענים גדולים נוספים שהועברו גם בשבת?
אבי פלדר: אני מייצג פה את התעשייה הצבאית, כמו שנאמר.
אבי פלדר: אנחנו עוסקים בנושא הזה של המיטען החל מינואר 1998.
אבי פלדר: זאת אומרת, מזה כשנה וחצי.
אבי פלדר: במשך השנים נעשתה פה עבודה גדולה מאוד.
אבי פלדר: זה לא רק החלק הזה.
אבי פלדר: אם היושב-ראש ירצה, יש לי גם תמונות איך ניראה המיטען הזה.
אברהם פורז: אם אתה יכול להעביר לי את זה אני אשמח לראות.
אבי פלדר: יש לי פה כמה תמונות מכמה זוויות.
אבי פלדר: מדובר על עבודה שאנחנו עושים כבר במשך 3 שנים.
אבי פלדר: לא רק על המיטען הזה כמובן אלא עבודה גדולה לחברת החשמל.
אבי פלדר: אם אנחנו בוועדת הכלכלה כדאי לזכור שנעשתה פה עבודה בייצור מקומי כתחליף לייבוא ועל זה הברכות לחברת החשמל שהשאירה עבודה בארץ.
אבי פלדר: אני חושב שזה נעלם בין שלל הדברים שאנחנו מדברים עליהם.
אבי פלדר: אבל נחזור רגע לנושא של המיטען.
אבי פלדר: אנחנו עוסקים בטיפול במיטען הזה מזה שנה וחצי.
אבי פלדר: במשך השנים העברנו לחברת החשמל הרבה מאוד מיטענים.
אבי פלדר: דרך אגב כולם נסעו ביום חול, מהסיבה הפשוטה שהם היו הרבה יותר קטנים והם נסעו במהירות הרבה יותר גבוהה.
אבי פלדר: הכל נעשה כמובן בתיאום עם חברת ההובלה ובתיאום עם משטרת ישראל ולא היתה שום בעיה.
אבי פלדר: אף פעם הם לא גרמו לעצירת התנועה במדינת ישראל.
אבי פלדר: בינואר 1998 יצאנו למיכרז, לקבל הצעות מחיר.
אבי פלדר: פנו לזה שתי חברות הובלה.
אברהם פורז: בהסכם שלכם עם חברת חשמל האם אתם הייתם אמורים לבדוק שזה יהיה בחצרים(?
אברהם פורז: ) שלהם?
אבי פלדר: לא.
אבי פלדר: מי שהיה אמור לדאוג לזה היא חברת בבקוק ו-וילקוקס האמריקאית.
אברהם פורז: אבל אתם קבלן משנה שלהם, או קבלן ביצוע.
אבי פלדר: אני אסביר.
אבי פלדר: אנחנו היינו קבלן הביצוע לביצוע העבודה.
אבי פלדר: לא לביצוע השינוע.
אבי פלדר: חברת בבקוק ו-וילקוקס לקחה על עצמה את ביצוע השינוע.
אבי פלדר: בעצם חברת החשמל אמורה לקבל את המיטען בשערי האתר שלהם, רוטנברג, באשקלון.
אבי פלדר: זאת אומרת, גם לחברת החשמל אין פה נגיעה לגבי המיטען, מתי הוא ייסע ואיך הוא ייסע.
אבי פלדר: האמריקאים, בשל היותם יושבים בארצות-הברית בעוד אנחנו נמצאים פה בארץ, מה גם שעבדנו יפה במשך מספר שנים, פנו אלינו וביקשו שאנחנו כתעשייה צבאית נסייע בידם וניקח על עצמנו את הקשר ואת ביצוע ההובלה במדינת ישראל.
אבי פלדר: ככזה גם נחתם חוזה בינינו לבין האמריקאים, שלא היה קשור בכלל לחוזה המקורי.
אבי פלדר: זה תוספת, שינוי לעומת החוזה המקורי.
אבי פלדר: חברת בבקוק ו-וילקוקס היא אחת החברות הידועות בעולם בנושא של ייצור דוודים לתחנות כוח.
אבי פלדר: דרך אגב, זה הדוד ה630- שלהם, אם אינני טועה, בעולם.
אבי פלדר: הם חברה עם 130 שנות וותק.
אברהם פורז: והם לא ידעו שיש בעיית שבת ...
אבי פלדר: ב130- שנות פעילותם הם לא ראו דבר כזה.
אבי פלדר: היתה אלינו פנייה מהחברה האמריקאית ואנחנו נענינו.
אבי פלדר: פנינו וקיבלנו שתי הצעות וההצעה הזולה ביותר נבחרה, זאת ההצעה של חברת פרידנזון.
אברהם פורז: כמה זה עולה?
אבי פלדר: אנחנו משלמים לחברת פרידנזון מעל 100,000 דולר על כל הובלה.
אבי פלדר: זה מעל 600,000 דולר.
אברהם פורז: זה כולל גם את הפעולות שמבצעת למשל מע"צ, כמו הסרת רמזורים והחזרתם, הורדת מעקות בטיחות והחזרתם?
אבי פלדר: כן.
אבי פלדר: את זה לקחה על עצמה חברת פרידנזון.
אברהם פורז: זאת אומרת, היא מפצה את מי שצריך לפצות.
אבי פלדר: אבל זה לא כולל הרבה דברים אחרים.
אבי פלדר: זה לא כולל תכנון הנדסי.
אבי פלדר: פה נבדקו 3 נתיבים אלטרנטיביים.
אבי פלדר: הנתיב הראשון, נתיבי איילון, נבדק בהתחלה ונפסל על הסף; ולאחר מכן, יש לי פה מפה של נתיבים, פשוט נבחרו 3 נתיבים, עלו לשלב הגמר 2 נתיבים ואחד נבחר - הנתיב המערבי.
אבי פלדר: זה היה כמובן על-פי דרישה של מע"צ.
אבי פלדר: זאת אומרת, מע"צ בסופו של דבר החליטה על המסלול הזה.
אברהם פורז: האם תוכל לומר לנו מה היתה עלות הבדיקה של הנתיבים?
אברהם פורז: כמה עלתה הבדיקה?
אבי פלדר: זה עלה עשרות אלפי דולרים.
אבי פלדר: אנחנו השקענו לאורך התקופה וגם חברת פרידנזון השקיעה.
אבי פלדר: שלא לדבר על ההוצאות העצמיות שלנו, של התע"ש, בנושא הזה.
אבי פלדר: אנחנו השארנו צוות שלם שעסק בנושא הזה במשך חודשים רבים.
אברהם פורז: האם החברה שבדקה את היישימות, בדקה גם את האפשרות להוביל ביום חול בכמה פאזות?
אבי פלדר: החברה לא בודקת האם אפשר להעביר ביום חול או ביום שבת.
אבי פלדר: החברה בודקת עם זה ישים.
אבי פלדר: מי שבודק זה משטרת ישראל.
אברהם פורז: אבל החברה יכולה לבדוק, כמו שבודקים האם הגשר עומד בעומס אפשר לבדוק האם אחרי שליש הדרך יש חניון או מקום להעמיד את המיטען.
אבי פלדר: זה נושא בלעדי של משטרת ישראל.
יעקב גנות: אנחנו עם מע"צ בדקנו.
יעקב גנות: מע"צ אחראים.
אבי פלדר: יש הרבה מאוד גשרים בדרך ועשרות מחלפים.
אבי פלדר: כל הדברים האלה היו צריכים להיבדק.
אבי פלדר: אז קודם כל נעשתה בדיקה לגבי המיטען המקסימלי שמותר להעביר.
אבי פלדר: ברגע שהגענו למסקנה ש300- טון פלוס זה מיטען גבוה הוחלט להעביר את המיטען הזה על שתי עגלות.
אבי פלדר: יצרנו מיפתח בין עגלות, כדי להקטין את העומס על הגשרים.
אבי פלדר: על הסרנים זה בדיוק אותו עומס אבל על הגשרים זה מקטין את העומס.
אבי פלדר: אנחנו פשוט עושים פילוג עומסים ואז יוצרים מיפתח בין העגלות.
אבי פלדר: לצורך זה לקחנו חברה הנדסית שתכננה קונסטרוקציה מיוחדת להובלה.
אבי פלדר: זה מופיע גם בתמונה, אפשר לראות, קונסטרוקציות מהצד שמולבשות - - -
אברהם פורז: זה כלול ב100,000- דולר?
אבי פלדר: זה 90,000 דולר נוספים, התכנון והביצוע של הקונסטרוקציות המיוחדות.
יחיאל גוטמן: חד-פעמי.
יחיאל גוטמן: לא לכל הובלה.
נעמי חזן: היה צריך גם לבדוק אם זה בשבת או ביום חול.
אברהם פורז: הם לא ידעו שיהיו בחירות וששר התשתיות הלאומיות יהיה השר סויסה.
אברהם פורז: את כל זה לא צפו.
נעמי חזן: שר התשתיות הלאומיות הקודם, חבר הכנסת אריאל שרון, אישר את זה.
אבי פלדר: לאחר מכן בוצעו בדיקות סטטיות לגשרים.
אבי פלדר: ישב משרד הנדסי שמתמחה בהנדסה אזרחית, יחד עם מע"צ, וקודם כל הוציאו שירטוטים ועשו בדיקה למספר גשרים קריטיים בדרך.
אבי פלדר: הם הגדירו גשרים שמותר לעבור עליהם וגשרים שאסור לעבור עליהם בצורה תיאורטית.
אבי פלדר: לאור זה הם פסלו על הסף מספר גשרים.
אבי פלדר: הבדיקה הזאת לקחה תקופה לא קצרה.
אבי פלדר: לאחר מכן אנחנו עשינו בדיקה ויזואלית.
אבי פלדר: זאת אומרת, הוקצה צוות מומחה לנושא הזה, צילמו את הגשרים, צילמו סדקים קיימים, צילמו מיפגעים קיימים.
אבי פלדר: ולאחר מכן עוד פעם, ישבו בישיבה משותפת עם מע"צ ורק לאחר כל הסיפור הזה אנחנו קיבלנו את האישורים.
אברהם פורז: אולי תוכל להגיד לנו, כדי שיהיה לנו מושג, הפרוייקט עצמו, העלות של המיתקן, על מרכיביו השונים - זה 5 מרכיבים, נכון?
אברהם פורז: - המוצר המוגמר, מה ערך הפרוייקט?
רפי פלד: זה 150 מיליון דולר.
רפי פלד: זה לא 5 רכיבים.
רפי פלד: זה אינספור רכיבים.
אברהם פורז: כלומר, בסך הכל זה פרוייקט של 150 מיליון דולר.
אברהם פורז: יש כניראה דברים שאולי שווים הרבה כסף אבל הם מובלים ב- - -
רפי פלד: כל הסיפור הזה הוא ברזלים ששוקלים הרבה.
רפי פלד: זה עשרות אלפי ריתוכים.
לאה ורון: כשאתה אומר "הפרוייקט" אתה מתכוון להקמת התחנה ברוטנברג או להעברה הזאת?
רפי פלד: רק ל2- הדוודים האלה, 150 מיליון דולר.
מרדכי פלדמן: למה לא בנו את זה באשדוד?
רפי פלד: גם שם ניבנה.
אבי פלדר: בסופו של דבר גם נתבקשנו על-ידי מע"צ לבטח את הגשרים בדרך.
אבי פלדר: אנחנו כתעשייה צבאית ביטחנו את הגשרים בערך של 8 מיליון דולר.
אבי פלדר: זאת אומרת, אם חלילה קורה משהו לאיזשהו גשר ישנו כיסוי ביטוחי בערך של 8 מיליון דולר.
אברהם פורז: זה כל מה ששווה הגשר?
אבי פלדר: כניראה.
אבי פלדר: זה מה שמע"צ הגדירה.
אברהם פורז: אם ייפול איזה גשר, אוי ואבוי.
אבי פלדר: בסך הכל אני רוצה להגיד, המצב הנוכחי הוא שיש לנו הסכם עם חברת בבקוק ו-וילקוקס בארצות-הברית לביצוע ההובלה.
אבי פלדר: יש לנו בארץ הסכם עם חברת פרידנזון, שהמנכ"לים שלה נמצאים פה.
אברהם פורז: אז מה עוצר אתכם?
אברהם פורז: למה אתם שואלים אותם בכלל?
אברהם פורז: קחו את זה ותובילו.
אברהם פורז: מה מעניין אותך מר רפי פלד?
אבי פלדר: היתה פנייה למנכ"ל התע"ש, פנייה מממלא מקומו של מנכ"ל חברת החשמל, לעצור כרגע את ההובלה לבחינה ואנחנו נענינו לבקשה.
רבקה מקובר: אני מרכזת את אכיפת חוק שעות עבודה ומנוחה במשרד העבודה והרווחה.
רבקה מקובר: אני כרגע מדברת בשמו של מר אפרים כחלון, שנמצא בחופשה בימים אלה, והוא בעצם הממונה מטעם השר על מתן היתרי עבודה בשבת.
רבקה מקובר: אני רוצה לומר דבר מאוד מאוד פרוזאי ופשוט.
רבקה מקובר: עד נכון לרגע זה שאנחנו יושבים פה שום גורם לא פנה למשרד העבודה והרווחה לקבל היתר להעביר את המיטען הזה בשבת.
אחמד טיבי: האם בעבר, במיטענים הקודמים, פנו?
רבקה מקובר: חברת החשמל בוודאי יודעת, ותע"ש בוודאי יודעת, והחוק במדינת ישראל - - -
אברהם פורז: אבל לא יודעים.
אברהם פורז: אולי יהודים לא יהיו שם?
אברהם פורז: אם יבצעו את זה רק נוצרים או מוסלמים לא תהיה בעיה.
רבקה מקובר: זה עדיין לא משנה.
רבקה מקובר: זה לא רלוונטי.
אברהם פורז: זה מאוד רלוונטי.
אברהם פורז: הרי היתר עבודה בשבת הוא בתנאי שהעובדים יהודים.
אברהם פורז: אם למשל תימצא חברת הובלה - פרידנזון נשמע שם יהודי קצת - אבל נניח חברת הובלה אחרת של לא-יהודים אז הם לא צריכים שום היתר.
רבקה מקובר: ההליך הרגיל הוא לבקש היתר.
רבקה מקובר: מאוד יתכן שבהיתר עצמו הם יכתבו מי המובילים ויציינו שזה לא יהודים.
רבקה מקובר: הכל יתכן ואני עדיין לא יכולה לומר מה תהיה התשובה על בקשת ההיתר.
רבקה מקובר: בעיקרון, רציתי לומר שכל מה שאמרו מר רפי פלד וניצב יעקב גנות, כל השיקולים האלה נלקחים בחשבון בבדיקה של מי שאמור לתת את ההיתר.
רבקה מקובר: יש לזה קריטריונים.
אברהם פורז: אבל לא פנו אליכם.
רבקה מקובר: עד לרגע זה אף אחד לא פנה ולכן הנושא לא נבדק.
נעמי חזן: בכל זאת אני רוצה לשאול אותה שאלה שחבר הכנסת טיבי שאל.
נעמי חזן: אז איך הועבר המיטען ב16.7-?
רבקה מקובר: אני מדברת בשמו של אדון אפרים כחלון, שהוא נותן את ההיתרים, ולכן לא תוכלי לקבל ממני תשובה מה היו שיקוליו לתת.
נעמי חזן: האם הוא נתן היתר להעברה ב16.7-?
רבקה מקובר: אני לא יודעת.
אחמד טיבי: את באת בלי אינפורמציה.
נעמי חזן: באת להגיד לנו מה הוא החוק, שאני חושבת שאנחנו יודעים אותו.
אברהם פורז: חברת הכנסת חזן, אני רוצה להגן עליה.
אברהם פורז: היא עובדת המשרד.
אברהם פורז: זה החוק.
אחמד טיבי: אנחנו רוצים אינפורמציה.
נעמי חזן: אני שואלת, האם ניתן היתר להובלה בשבת לפני כמה שבועות?
אברהם פורז: היא אומרת שלא.
רבקה מקובר: אמרתי שאני לא יודעת.
רבקה מקובר: אינני מעורה בנושא.
רבקה מקובר: אמרתי רק שנכון לרגע זה כל הגורמים הקשורים בנושא לא ביקשו היתר.
רבקה מקובר: ברגע שהם יבקשו אין שום ספק שזה ייבחן לאור כל הנסיבות שהעלו כאן.
אחמד טיבי: עד לרגע זה אף אחד לא ענה לנו.
אחמד טיבי: האם היו בעבר בקשות להיתרים?